สภาพอากาศช่วงสัปดาห์นี้  ความรุนแรงของพายุฝนฟ้าคะนองและลมกระโชกแรงลดลง แต่ยังคงมีบางพื้นที่ที่จะได้รับผลกระทบ
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยาฝ่ายปฏิบัติการ เปิดเผยถึงสภาพอากาศของประเทศไทยช่วงสัปดาห์นี้ว่า ความรุนแรงของพายุฝนฟ้าคะนองและลมกระโชกแรงจะลดลง เนื่องจากขณะนี้ลมใต้พัดนำความชื้นจากทะเลเข้ามาปกคลุมบริเวณประเทศไทยตอนบน ทำให้ในช่วง 1-2 วันนี้ ลักษณะอากาศในหลายพื้นที่จะมีฝนฟ้าคะนองและลมกระโชกแรงบางแห่งเท่านั้น  โดยภาคเหนือและภาคตะวันออกเฉียงเหนือ มีฝนฟ้าคะนองและลมกระโชกแรงบางแห่งร้อยละ 20 ของพื้นที่ ขณะที่ภาคกลาง มีอากาศร้อนในตอนกลางวันและมีฝนฟ้าคะนองร้อยละ 10  ของพื้นที่ ส่วนภาคตะวันออก มีฝนฟ้าคะนอง ลมกระโชกร้อยละ 30 ของพื้นที่ และภาคใต้ มีฝนฟ้าคะนองร้อยละ 20 ของพื้นที่ ขอให้ประชาชนรักษาสุขภาพเนื่องจากสภาพอากาศค่อนข้างแปรปรวนรองอธิบดีกรมอุตุนิยมวิทยา กล่าวต่อว่า ขณะนี้กรมอุตุนิยมวิทยาอยู่ระหว่างพิจารณาประกาศว่าประเทศไทยจะเปลี่ยนผ่านเข้าสู่ฤดูฝนอย่างเป็นทางการในช่วงใดจึงขอให้ประชาชนติดตามสภาพอากาศอย่างต่อเนื่อง